BG Официален вестник на Европейския съюз C 108/18

Публикация на заявление съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2016/C 108/08)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

„ISTARSKO EKSTRA DJEVIČANSKO MASLINOVO ULJE“

ЕС №: HR-PDO-0005-01358 – 30.7.2015

ЗНП ( X ) ЗГУ ( )

1. Наименование/наименования

„Istarsko ekstra djevičansko maslinovo ulje“

2. Държава членка или трета държава

Хърватия

3. Описание на селскостопанския продукт или храната

3.1. Вид продукт

Клас 1.5. Масла и мазнини (масло, маргарин, растителни масла и др.)

3.2. Описание на продукта, за който се отнася наименованието в точка 1

„Istarsko ekstra djevičansko maslinovo ulje“ е необработено маслиново масло „Extra virgin“, добивано директно от плодовете на маслиновите дървета (Olea europaea L.), изключително по механичен способ.

При пускането му на пазара продуктът трябва да притежава следните физикохимични и органолептични характеристики:

— съдържание на свободни мастни киселини, изразени като олеинова киселина: ≤ 0,4 %,

— пероксидно число: ≤ 6 mmol O2/kg,

— K232: ≤ 2,25,

— K270: ≤ 0,20,

— Delta-K: ≤ 0,01,

— мирис: от среден до интензивен мирис на пресни маслини, плодове, зеленчуци или други зелени растения, като например зелени листа и трева и др. (медиана на признака „плодов аромат“ по линейна скала > 3,0),

— вкус: на здрави и пресни маслини, с горчиви и пикантни нотки в следните граници:

— горчивина: лека, средна или интензивна (медиана по линейна скала ≥ 2,0),

— пикантност: лека, средна или интензивна (медиана по линейна скала ≥ 2,0).

3.3. Фуражи (само за продукти от животински произход) и суровини (само за преработени продукти)

„Istarsko ekstra djevičansko maslinovo ulje“ може да се произвежда от плодовете на следните сортове маслини: istarska belica, buža, karbonaca, črnica, žižolera, rošinjola, puntoža, leccino, frantoio, moraiolo, pendolino и picholine. Делът на тези сортове в маслото „Istarsko ekstra djevičansko maslinovo ulje“ поотделно или в различни съотношения не трябва да е под 80 %.

В състава на „Istarsko ekstra djevičansko maslinovo ulje“ могат да влязат и други сортове, но техният дял не може да надвишава 20 %.

Масло, което е произведено само от един сорт маслини, трябва да съдържа най-малко 80 % от този сорт.

3.4. Специфични етапи на производството, които трябва да бъдат осъществени в определения географски район

Всички етапи на производство на „Istarsko ekstra djevičansko maslinovo ulje“ — от отглеждането до преработката на маслините, трябва да се осъществяват в определения в точка 4 географски район.

3.5. Специфични правила за рязане, настъргване, опаковане и др. на продукта, за който се отнася регистрираното наименование

Бутилирането трябва да се осъществява в определения в точка 4 географски район с оглед съхранение на специфичните особености и качеството на маслото. Опаковането на маслото в района на производство позволява да се сведе до минимум риска от влошаване качеството на продукта при транспортирането и многократното му преливане, в резултат на излагането му на температурни промени, атмосферен кислород и светлина. Освен това по този начин се гарантира, че извършваните от компетентните органи проверки на съответствието се осъществяват в присъствието на производителите, които по традиция сами опаковат маслото. Удостоверяването на съответствието и получаването на правото да използват наименованието за произход са от изключителна важност за тях, тъй като позволяват да се повиши доверието на потребителите, да се осигури конкурентно предимство, а оттам — да се увеличат приходите.

Опаковането на маслото в района на производство значително улеснява контрола на проследимостта и на качеството, което би било трудно извън района на производство.

3.6. Специфични правила за етикетиране на продукта, за който се отнася регистрираното наименование

Наименованието на продукта „Istarsko ekstra djevičansko maslinovo ulje“ трябва да изпъква по-ясно от останалите надписи благодарение на размера, шрифта и цвета на буквите (печатното оформление). Размерът на марката на производителя не трябва да надвишава 70 % от размера на наименованието за произход.

Използването на имената на стопанствата, фермите и др., посочването на тяхното местоположение, използването на топоними и посочването на мястото на пълнене на маслото в стопанството или сдружението от стопанства в района на производство са разрешени само, ако продуктът е добиван изключително от маслини, набрани от маслинови дървета в тези стопанства, а именно в посочения район.

Наред с наименованието за произход „Istarsko ekstra djevičansko maslinovo ulje“ могат да се използват само термини, предвидени в спецификацията на продукта. Могат да се използват отговарящи на истината и документирани означения, които имат за цел да подчертаят специфичните способи, използвани от всеки производител, като например факта, че маслото е „от един сорт“ или че маслините са „брани на ръка“.

Върху етикета на продукта трябва да се посочи и годината на бране.

При пускането на продукта на пазара всяка опаковка трябва да носи печат с общностния знак и единен номер на опаковката, който гарантира на потребителите проследимостта на продукта и съответствието му със спецификацията.

Право да използват печата при един и същи условия имат всички ползватели, които пускат на пазара продукт, отговарящ на спецификацията на продукта.

Графичното представяне на общностния знак е показано по-долу.

Логото на Общността представлява вертикална елипса, по чийто външен ръб е вписано наименованието „Istarsko ekstra djevičansko maslinovo ulje“. Във вътрешната част на елипсата е изобразен полуостров Истрия и определените граници на района на производство. От долния край на полуострова се „отцежда“ стилизирана капка маслиново масло.

4. Кратко определение на географския район

Производството на „Istarsko ekstra djevičansko maslinovo ulje“ е разрешено само в административните граници на Istarska županija (област) и част от Primorsko-goranska županija. В Istarska županija производството трябва да се извършва в следните градове и общини: Buje, Buzet, Labin, Novigrad, Pazin, Poreč, Pula, Rovinj, Umag, Vodnjan, Bale, Barban, Brtonigla, Cerovlje, Fažana, Funtana, Gračišće, Grožnjan, Kanfanar, Karojba, Kaštelir-Labinci, Kršan, Lanišće, Ližnjan, Lupoglav, Marčana, Medulin, Motovun, Oprtalj, Pićan, Raša, Sveta Nedjelja, Sveti Lovreč, Sveti Petar u Šumi, Svetvinčenat, Tar-Vabriga, Tinjan, Višnjan, Vižinada, Vrsar, Žminj. В Primorsko-goranska županija производството трябва да се извършва в следните градове и общини: Mošćenička Draga, Lovran, Opatija, Matulji и Kastav.

5. Връзка с географския район

Специфична характеристика на района

По своите геоложки, топографски и донякъде климатични особености Истрия се дели на три части: малък дял от хълмистата северна и североизточна част на полуострова, централната част на полусотрова с пресечен релеф и наслагвания от флиш и варовиковото плато по крайбрежието на южната и западната част от полуострова. От най-голямо значение за отглеждането на маслини имат южната, западната и централната част на полуострова, които се отличават със средиземноморски климат. Независимо от това, че полуостров Истрия се намира на географска ширина, която е на границата с подходящата за отглеждането на маслини, обликът и посоката му на разположение осигуряват по-мек климат, от този в други райони, разположени на същата географска ширина. По този начин южната част на Истрия се радва на средиземноморски климат, с изразено морско влияние, много сухи лета, средна годишна температура около 16 °C и общо годишно количество на валежите около 820 mm. Западната и северозападната част на полуострова се характеризират със субсредиземноморски климат, с не толкова сухи лета, със средна годишна температура около 14 °C и общо годишно количество на валежите около 1 000 mm.

Благоприятните почвено-климатични особености за отглеждането на маслини в района на Истрия са били признати още от древните римляни. Вече повече от две хиляди години маслините и маслиновото масло представляват не само важен икономически фактор, но са и запазена марка на Истрия. На някои запазени амфори все още могат да се прочетат надписите „Olei Histrici“ (маслиново масло от Истрия) и „Olei flos“ (маслиново масло от първо пресоване), което свидетелства за това, че и по онова време качественото маслиново масло е било обозначавано по определен начин. По търговските пътища маслиновото масло от Истрия е достигнало до северна Италия, Норика и Панония.

През втората половина на 20 век маслинопроизводството в Истрия е започнало да се развива с по-бързи темпове. Със съдействието на научни и професионални институции са били засадени нови маслинови градини, разширило се е сортовото многообразие и са били въведени нови технологии за производството и обработката на маслини. Хилядолетната традиция в отглеждането на маслини и появата на нови тенденции са довели постепенно до все по-голяма специализация на маслинопроизводителите и преработвателите в Истрия. Тяхната голяма любознателност, склонност към иновации и съревнователен дух са ги подтикнали бързо да се възползват от възможността за усъвършенстване на знанията и уменията, предавани от поколение на поколение.

Специфична характеристика на продукта

„Istarsko ekstra djevičansko maslinovo ulje“ е ценено и познато поради високото си качество и органолептичните си характеристики, обусловени от редица фактори. Това масло се характеризира със средно до интензивно изразен и познат мирис на пресни маслини, примесен често с повече или по-малко откроени плодови нотки и аромати на зеленчуци или зелени растения (зелени листа и трева и др.). Вкусът на „Istarsko ekstra djevičansko maslinovo ulje“ е балансиран и напомня здрави и пресни маслини със средно изразена горчивина и пикантност.

„Istarsko ekstra djevičansko maslinovo ulje“ е богато на летливи съединения C6 и C5, които му придават зелен аромат и горчив и пикантен вкус. Горчивината и пикантността на „Istarsko ekstra djevičansko maslinovo ulje“ не се дължат само на високото съдържание на летливи съединения, но и на високото съдържание на фенолни съединения, които освен върху положителните органолпетични характеристики на маслото, оказват влияние и върху хранителните му качества и стабилността му, като го правят по-устойчиво на оксидация.

Дългогодишни изследвания са доказали научно, че необработеното маслиново масло „Extra virgin“ от района на Истрия притежава много висока хранителна стойност и са установили, че освен високото съдържание на фенолни съединения, маслото се отличава и с високо съдържание на олеинова киселина. Средното съдържание на олеинова киселина в „Istarsko ekstra djevičansko maslinovo ulje“ е високо, често над 74 %, докато средното съдържание на линолeнова киселина е под 10 %. Специфичният химичен състав на „Istarsko ekstra djevičansko maslinovo ulje“, а именно високото съотношение между олеинова и линоленова киселина (>7), заедно с високото съдържание на фенолни съединения допринасят за неговата устойчивост на оксидация.

Друга важна особеност на „Istarsko ekstra djevičansko maslinovo ulje“ е ниското съдържание на свободни мастни киселини и ниската стойност на пероксидното число.

Причинно-следствена връзка между района и продукта

Полуостров Истрия се намира на самата северна граница на зоната, която е подходяща за отглеждането на маслини, и би могле да се сметне, че тя не е подходящо място за това. Още от римско време обаче този район е познат като идеално място за отглеждане на маслини и производство на висококачествено маслиново масло. Големият брой сортове, които се отглеждат на полуостров Истрия, са косвено доказателство за това, че той е много подходящо място за отглеждането на маслини. Предвид това, че независимо от използваните в състава му сортове „Istarsko ekstra djevičansko maslinovo ulje“ отговаря на органолептичните и химичните параметри, посочени в точка 3.2, може да се стигне до заключението, че почвено-климатичните особености на полуостров Истрия оказват голямо отражение върху качеството и особеностите на произведените маслини, а оттам и върху химичните и органолептичните характеристики на маслото.

Специфичните климатични условия в Истрия обуславят преди всичко високия дял на мононенаситена олеинова киселина в общото съдържание на мастни киселини в „Istarsko ekstra djevičansko maslinovo ulje“, тъй като в отговор на по-ниските температури на отглеждане маслиновите дървета увеличават синтеза на олеинова киселина (Pannelli i sur., 1993 iz O. Koprivnjak, I. Vrhovnik, T. Hladnik; Ž. Prgomet, B. Hlevnjak, V. Majetić Germek. Obilježja prehrambene vrijednosti djevičanskih maslinovih ulja sorti Buža, Istarska bjelica, Leccino i Rosulja, Hrvatski časopis za prehrambenu tehnologiju, biotehnologiju i nutricionizam 7, (2012 г.), стр. 174).

Богатият химичен състав на летливи съединения в „Istarsko ekstra djevičansko maslinovo ulje“, които оказват влияние върху зеления аромат, а някои от тях — и върху горчивия и пикантен вкус, е обусловен не само от използваните сортове и климатичните особености, а и от производствените методи, използвани от маслинопроизводителите: бране на маслините на ръка на ранен етап на зрялост и добри производствени практики за съхранение и преработка на плодовете и складиране на маслото. Ето защо местните маслинопроизводители и преработватели, които от поколение на поколение са предавали и усъвършенствали знанията и уменията за отглеждането на маслини и производството и складирането на маслиново масло, играят важна роля за качеството на продукта.

Производственият метод, при който брането на маслините се извършва, докато плодовете са още зелени или недоузрели и с твърда консистенция, оказва силно отражение върху особеностите на маслото и се е превърнал в обичайна производствена практика за маслинопроизводителите от Истрия. Ранното бране предотвратява излагането на ниски температури, които могат да доведат до измръзването на плодовете, и появата на второ или трето поколение маслинови мушици, което и двата случая може да причини значително понижение на качеството на маслото. Освен това ранното бране оказва пряко положително въздействие върху химическите показатели за качество и върху специфичните вкусови и ароматни характеристики на маслиновото масло от Истрия и допринася за ниското съдържание на свободни мастни киселини и за ниските стойности на пероксидното число и К-коефициентите, както и за високия интензитет на органолептичните характеристики за вкус и мирис (K. Brkić Bubola, O. Koprivnjak, B. Sladonja, D. Škevin, I. Belobrajić, Chemical and sensorial changes of Croatian monovarietal olive oils during ripening. European Journal of Lipid Science and Technology. 114 (2012 г.), стр. 1400).

Взаимодействието на всички посочени природни и човешки фактори придава на продукта с наименование за произход „Istarsko ekstra djevičansko maslinovo ulje“ отличителните му особености и балансирания му вкус, където хармонично се съчетават пикантни и горчиви нотки и плодовият аромат на маслини.

Препратка към публикуваната спецификация на продукта

(член 6, параграф 1, втора алинея от настоящия регламент)

http://www.mps.hr/UserDocsImages/HRANA/ISTARSKO%20ED%20MASLINOVO%20ULJE/2015-12-23-IEDMU%20-%20IzmIjenjena%20Specifikacija%20proizvoda.pdf

(1) ОВ L 343, 14.12.2012 г., стр. 1.